Anexa nr.1

METODOLOGIE

privind modul de calcul al sumelor care se deduc procentual definitiv din Aplicaţia de plată nr. 43, aferente cheltuielilor, altele decât cele de personal, realizate în cadrul proiectelor care au fost selectate prin apelurile de proiecte de la apelul 1 la apelul 114 inclusiv, din cadrul Programului Operaţional Sectorial "Dezvoltarea Resurselor Umane" (POSDRU)

 I. **Indicatori**

 Metodologia are în vedere stabilirea unor indicatori aferenţi cheltuielilor, altele decât cele de personal, realizate în cadrul proiectelor care au fost selectate prin apelurile de proiecte de la apelul 1 la apelul 114 inclusiv, care se certifică Comisiei Europene prin Aplicaţia de plată nr. 43, după cum urmează:

 a) populația formată din valoarea totală a cheltuielilor incluse de Autoritatea de Management pentru POSDRU în declarația de cheltuieli nr. 88, care se transmite Comisiei Europene prin Aplicaţia de plată nr. 43, diminuată cu sumele amânate la certificare de către Autoritatea de Certificare și Plată, ca urmare a formulării unor suspiciuni de fraudă, conflicte de interese, proiecte/parteneri neeligibili și majorată cu sumele pentru care a fost ridicată măsura suspendării temporare la certificare, pe baza căreia a fost stabilit eșantionul Autorității de Certificare și Plată în vederea efectuării verificărilor suplimentare;

 b) valoarea cererilor de rambursare care au fost incluse în eşantionul stabilit de Autoritatea de Certificare și Plată în vederea efectuării verificărilor suplimentare, conform Raportului de verificare nr. 657.171/22.12.2015 și care constituie parte a populației menționate la lit. a).

 II. **Modul de calcul al sumelor care se deduc procentual definitiv(SD)**

 SD = (a - b) \* 18,28%,

unde 18,28% reprezintă rata de eroare extrapolată stabilită de către Autoritatea de Audit prin Raportul nr. 61.310/AP/15.06.2016, de reperformare, pe bază de eșantion, a verificărilor suplimentare realizate de Autoritatea de Certificare și Plată aferente cheltuielilor incluse în Aplicația de Plată nr. 43.

 III. **Reguli de aplicare**

1. Calculul sumelor care se deduc procentual se efectuează distinct, la nivel de axă prioritară, pentru cheltuieli totale eligibile şi publice, în lei şi în euro.
2. În scopul evitării unei duble corecţii, pentru cheltuielile cărora li s-a aplicat procentul de corecţie de 18,28%, Autoritatea de Certificare și Plată nu va mai deduce debitele recuperate, cu excepţia debitelor din fraudă, conflicte de interese, proiecte/parteneri neeligibili, proiecte reziliate .
3. În vederea aplicării corecțiilor financiare aferente Aplicației de plată nr. 43, Autoritatea de Certificare și Plată deduce și sumele reprezentând implicaţiile financiare ale constatărilor formulate de către Autoritatea de Audit prin Raportul nr. 61.310/AP/15.06.2016.